Na temelju članka 35. stavka 1. 4. Zakona o predškolskom odgoju i obrazovanju (NN 101/23), i članka 17., 18. i 50. stavka 17. Statuta Dječjeg vrtića Smajlić Upravno vijeće Dječjeg vrtića Smajlić, na XXIII. sjednici održanoj 26.ožujka 2025. godine donosi

**ODLUKU O UPISU DJECE U DV SMAJLIĆ**

**(mjerila i kriteriji)**

1. **OPĆE ODREDBE**

**Članak 1.**

Ovom Odlukom o upisu djece u Dječji vrtić Smajlić (u nastavku teksta: Odluka) uređuje se postupak upisa, prednosti pri upisu djece u Dječji vrtić Smajlić (u daljnjem tekstu: Vrtić), mjerila upisa i način organiziranja i ostvarivanja programa predškolskog odgoja, obrazovanja, zdravstvene zaštite, prehrane i socijalne skrbi djece rane i predškolske dobi te prava i obveze roditelja/skrbnika djece – korisnika usluga u Vrtiću u (daljnjem tekstu: roditelj).

**Članak 2.**

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod bez obzira u kojem su rodu navedeni.

**Članak 3.**

U Vrtić se može upisati dijete od navršene prve godine života do polaska u osnovnu školu.

U jasličku odgojno-obrazovnu skupinu Vrtića može se upisati dijete koje do 31. kolovoza tekuće godine navrši jednu godinu života.

U vrtićke odgojno-obrazovne skupine Vrtića može se upisati dijete koje do 31. kolovoza tekuće godine navrši tri godine života.

**Članak 4.**

Osnivač Vrtića je Općina Galovac (u daljnjem tekstu: Osnivač).

Djeca se primaju u objekt Vrtića na području Općine Galovac s obzirom na slobodne kapacitete. Prednost pri upisu imaju djeca s prebivalištem/boravištem na području na kojem se nalazi objekt Vrtića.

Prednost pri upisu imaju djeca s prebivalištem/boravištem na području Općine Galovac u odnosu na djecu s prebivalištem/boravištem na području drugih jedinica lokalne samouprave. Djeca s prebivalištem/boravištem na području drugih jedinica lokalne samouprave plaćaju punu ekonomsku cijenu programa.

**Članak 5.**

Pedagoška godina za polaznike Vrtića traje od 1. rujna tekuće godine do 31. kolovoza naredne godine.

**Članak 6.**

Vrtić upisuje djecu prema Planu upisa u Dječji vrtić Smajlić (u daljnjem tekstu: Plan) i Odluci o upisu djece u Dječji vrtić Smajlić (u daljnjem tekstu: Odluka) koje donosi Upravno vijeće za svaku pedagošku godinu, uz suglasnost Osnivača.

Temeljem Plana i Odluke Vrtić objavljuje Natječaj za upis djece u Dječji vrtić Smajlić (u daljnjem tekstu: Natječaj).

Odluka se objavljuje na mrežnim stranicama i oglasnoj ploči Vrtića. Natječaj se objavljuje na mrežnim stranicama i oglasnim pločama Vrtića i Osnivača.

Natječaj sadrži vrste programa koji se mogu upisati, uvjete upisa i načine ostvarivanja prednosti pri upisu i način provođenja natječaja.

1. **UPIS DJECE U PROGRAME VRTIĆA**

**Članak 7.**

U Vrtiću se za djecu rane i predškolske dobi ostvaruju cjelodnevni programi u trajanju od deset sati dnevno koji sadržavaju:

redovite programe njege, odgoja, obrazovanja, zdravstvene zaštite, prehrane i socijalne skrbi koji su prilagođeni razvojnim potrebama djece te njihovim mogućnostima i sposobnostima

programe predškole

ovisno o potrebama djece i zahtjevima roditelja Vrtić može izvoditi i druge programe sukladne odredbama Državnog pedagoškog standarda predškolskog odgoja i naobrazbe.

**Članak 8.**

Upis djeteta uvjetuje se urednim cijepljenjem protiv bolesti iz Programa obveznog cijepljenja s iznimkom djece koja imaju kontraindikacije na pojedina cjepiva.

**Članak 9.**

Prije upisa djeteta u Vrtić članovi Stručnog povjerenstva dječjeg vrtića Smajlić provode inicijalni razgovor s roditeljem i djetetom koje se upisuje u Vrtić.

Stručno povjerenstvo Dječjeg vrtića Smajlić u pravilu čine ravnatelj, stručni suradnik i zdravstveni voditelj (u daljnjem tekstu : Povjerenstvo).

Na inicijalnom razgovoru prikupljaju se podaci o razvoju djeteta, njegovim navikama, potrebama, obitelji i drugim specifičnostima.

1. **ZAHTJEV ZA NASTAVAK KORIŠTENJA USLUGA**

**Članak 10.**

Roditelj djeteta koje je upisano u prethodnoj pedagoškoj godini dužan je u objavljenom roku za obnovu upisa predati zahtjev za obnovu upisa djeteta za svaku sljedeću pedagošku godinu. Obrazac zahtjeva za obnovu upisa izdaje Vrtić.

Uz zahtjev za obnovu upisa roditelj je dužan priložiti liječničko uvjerenje za dijete (potvrdu pedijatra o sposobnosti pohađanja vrtića i presliku knjižice imunizacije) i ostalu dokumentaciju (ako to zatraži Vrtić). Dokumenti ne smiju biti stariji od mjesec dana od dana objave obavijesti za nastavak korištenja vrtića.

Roditelj je dužan u objavljenom roku za obnovu upisa predati zahtjev za obnovu upisa s potpunom dokumentacijom. Zahtjevi zaprimljeni nakon objavljenog roka i zahtjevi s nepotpunom dokumentacijom neće se razmatrati.

Roditelj je dužan podmiriti dugovanje Vrtiću u trenutku predaje zahtjeva za obnovu upisa.

1. **POKRETANJE REDOVITOG POSTUPKA UPISA**

**Članak 12.**

 Redoviti postupak upisa započinje objavom natječaja, a završava donošenjem Konačne liste o upisu djece u Dječji vrtić Smajlić, najkasnije do kraja srpnja.

Zaprimanje dokumentacije potrebne za upis djeteta u Vrtić traje deset dana od dana početka upisnog roka. Dokumentaciju zaprimaju stručni suradnici Vrtića.

Iznimno, u slučajevima izazvanim kriznim situacijama, pandemijom ili višom silom trajanje upisa može biti i duže. O tome odlučuje ravnatelj svojom Odlukom.

**Članak 13.**

(1) Roditelj koji prvi put prijavljuje dijete za upis podnosi zahtjev za upis djeteta, prilaže privolu o obradi i objavi osobnih podataka djeteta te obaveznu dokumentacijom iz stavka 5. ovoga članka.

(2) Zahtjev za upis djeteta, privola o obradi i objavi osobnih podataka djeteta i upitnik za roditelje izdaje Vrtić. Obrasci se mogu osobno preuzeti u Vrtiću ili na mrežnoj stranici Vrtića za vrijeme provedbe natječaja.

(3) U zahtjevu za upis djeteta roditelj odabire željeni program. Roditelj može dati suglasnost da se dijete upiše u drugi program ako ne zadovoljava uvjete za program koji mu je prvi izbor.

(4) Roditelj je dužan predati zahtjev za upis djeteta, privolu o obradi i objavi osobnih podataka i ostalu potrebnu dokumentaciju za vrijeme trajanja upisnog roka.

(5) Uz ispunjeni zahtjev za upis djeteta, privolu o obradi i objavi osobnih podataka obavezno prilaže:

potvrdu o prebivalištu djeteta (ne starija od 30 dana)

preslike osobnih iskaznica roditelja/skrbnika

presliku rodnog lista ili domovnice djeteta

potvrdu o obavljenom sistematskom pregledu djeteta, iskaznica imunizacije

elektronski zapis radne knjižice ili potvrda poslodavca o zaposlenju

ostale dokumente kojima se dokazuje pravo na ostvarivanje bodova prema kriterijima

(6) Iskaznica imunizacije djeteta treba se dostaviti u preslici. Svi ostali potrebni dokazi za upis mogu se dostaviti ili u originalu ili u preslici. Vrtić zadržava pravo uvida u izvornike dokaza.

(7) Potvrde/uvjerenja iz stavka 5. ovog članka ne smiju biti starija od mjesec dana od dana objave natječaja za upis, osim djetetovog rodnog lista ili izvatka iz matice rođenih.

(8) Prijave zaprimljene nakon roka i prijave s nepotpunom dokumentacijom neće se razmatrati.

1. **PROGRAM PREDŠKOLE**

**Članak 14.**

(1) U Vrtiću je organiziran program predškole koji je obvezan za svu djecu u godini prije polaska u osnovnu školu.

(2) Program predškole za djecu koja koriste usluge Vrtića integriran je u redoviti program Vrtića.

Članak 15.

(1) Obveznik predškole koji ne koristi usluge Vrtića ostvaruje pravo izravnog upisa u program predškole.

(2) Obvezni program predškole traje 250 sati i provodi se od 1. listopada do 31. svibnja tekuće godine.

(3) Za dijete koje je obveznik predškole i ne pohađa Vrtić pohađanje programa predškole je besplatno.

(4) Roditelji obveznika predškole koji ne koriste usluge Vrtića uz zahtjev za upis, privolu o obradi i objavi osobnih podataka i upitnik za roditelje prilažu:

- djetetov rodni list ili izvadak iz matice rođenih

 - uvjerenja o prebivalištu/boravištu djeteta i roditelja, ne starija od mjesec dana

- liječničku potvrdu o obavljenom sistematskom pregledu djeteta i iskaznicu imunizacije djeteta

- za dijete s teškoćama u razvoju i/ili kroničnim bolestima: nalaz i mišljenje nadležnog tijela iz sustava socijalne skrbi ili potvrdu izabranog pedijatra/obiteljskog liječnika da je razmjer teškoća u razvoju i/ili kroničnih bolesti okvirno u skladu s listom 5 oštećenja funkcionalnih sposobnosti sukladno propisu kojim se uređuje metodologija vještačenja

(5) Iskaznica imunizacije djeteta treba se dostaviti u preslici. Svi ostali potrebni dokazi za upis mogu se dostaviti ili u originalu ili u preslici. Vrtić zadržava pravo uvida u izvornike dokaza.

(6) Potvrde/uvjerenja iz stavka 6. ovog članka ne smiju biti stariji od mjesec dana od dana objave javnog poziva za upis u obvezni program predškole, osim djetetovog rodnog lista ili izvatka iz matice rođenih.

1. **OSTVARIVANJE REDA PRVENSTVA PRI UPISU**

**Članak 16.**

 (1) Vrtić je dužan osigurati provođenje prednosti pri upisu na način utvrđen Zakonom o predškolskom odgoju i obrazovanju, Odlukama Osnivača i ovom Odlukom.

 (2) Prednost pri upisu i red prvenstva utvrđuju se ovom Odlukom.

(3) Prednost pri upisu sukladno Odlukama Osnivača ostvaruje dijete koje:

- je državljanin Republike Hrvatske

- ima prebivalište/boravište u Općini Galovac

- ima skrbnika ili je smješteno u udomiteljskoj obitelji neovisno o njegovom prebivalištu ako njegov skrbnik ili udomitelj ima prebivalište u Općini Galovac,

- je strani državljanin i zajedno s roditeljima ima status stranca s odobrenim stalnim ili privremenim boravkom u Općini Galovac

1. **PRAVO NA IZRAVAN UPIS**

**Članak 17.**

Djeca u godini prije polaska u osnovnu školu koja su obvezna pohađati program predškole, a čiji roditelji/skrbnici imaju prebivalište/boravište na području Općine Galovac imaju izravan upis za odgovarajući program koji se provodi na tom području.

1. **PREDNOST PRI UPISU**

**Članak 18.**

(1) Prednost pri upisu u Vrtić za iduću pedagošku godinu imaju djeca koja do 1. travnja tekuće godine navrše četiri godine života, a čiji roditelji/skrbnici imaju prebivalište/boravište na području Općine Galovac, u slučaju slobodnih mjesta.

(2) Dijete čija su oba roditelja/skrbnika zaposlena ili su na redovitom školovanju ima pravo na prednost pri upisu u traženi program, a dijete čiji je jedan roditelja nezaposlen ili čija su oba roditelja nezaposlena ima pravo na prednost pri upisu u raspoloživi program.

**Članak 19.**

Ako Vrtić ne može upisati svu prijavljenu djecu iz čl. 17. i čl. 18. ove Odluke djeca se upisuju na način da se prednost ostvaruje prema dodatnim bodovima iz tablice u čl. 20. ove Odluke.

**Članak 20.**

Nakon upisa sve djece iz članka 17. i članka 18. ove Odluke, konačna lista upisa razrađuje se metodom bodovanja prema sljedećim kriterijima:

|  |  |  |
| --- | --- | --- |
| **Kriteriji prema kojem se ostvaruje prednost pri upisu** | **Opis kriterija** | **Broj bodova** |
| PREBIVALIŠTE/BORAVIŠTE NA PODRUČJU OPĆINE GALOVAC | Dijete čiji roditelj/skrbnik ima prebivalište na području Općine Galovac | **30** |
| RODITELJI ŽRTVE/INVALIDI DOMOVINSKOG RATA | Dijete čiji je roditelj žrtva/invalid Domovinskog rata ili čiji su roditelji žrtve/invalidi Domovinskog rata | **10** |
| OBITELJ S TROJE ILI VIŠE DJECE | Dijete koje živi u obitelji koja ima troje ili više djece (starosti do 18 godina) koja žive u istom kućanstvu | **10** |
| DJECA OBA ZAPOSLENA RODITELJA | Dijete čija su oba roditelji zaposleni  | **20** |
| SAMOHRANI RODITELJ | Dijete koje živi sa samohranim roditeljem (zaposlen) | **35** |
| JEDNORODITELJSKA OBITELJ | Dijete koje živi u jednoroditeljskoj obitelji | **30** |
| DJECA KOJA SU OSTVARILA PRAVO NA SOCIJALNU USLUGU SMJEŠTAJA U UDOMITELJSKIM OBITELJIMA | Dijete koje živi u udomiteljskoj obitelji, bez roditelja ili bez odgovarajuće roditeljske skrbi | **10** |
| DJECA S TEŠKOĆAMA U RAZVOJU I KRONIČNIM BOLESTIMA KOJA IMAJU NALAZ I MIŠLJEJE NADLEŽNOG TIJELA IZ SUSTAVA SOVIJALNE SKRBI ILI POTVRDU IZABRANOG PEDIJATRA ILI OBITELJSKOG LIJEČNIKA DA JE RAZMJER TEŠKOĆA U RAZVOJU ILI KRONIČNE BOLESTI OKVIRNO U SKLADU S LISTOM OŠTEĆENJA FUNKCIONALNIH SPOSOBNOSTI SUKLADNO PROPISU KOJIM SE UTVRĐUJE METODOLOGIJA VJEŠTAČENJA | Dijete s teškoćama u razvoju/kroničnom bolesti koje ima nalaz i mišljenje nadležnog tijela iz sustava socijalne skrbi ili potvrdu izabranog pedijatra (ili obiteljskog liječnika)prema kojem je razmjer teškoća u razvoju/kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenjaDijete upisano Hrvatski registar osoba s invaliditetom | **10** |
| DJECA OSOBA S INVALIDITETOM UPISANIH U HRVATSKI REGISTAR OSOBA S INVALIDITETOM | dijete čiji je barem jedan roditelj osoba s invaliditetom (upisan u Hrvatski registar osoba s invaliditetom) | **10** |
| DJEČJI DOPLATAK/ZAJAMČENA MINIMALNA NAKNADA | Dijete čiji roditelji primaju doplatak za djecu ili čiji roditelji korisnici zajamčene minimalne naknade | **5** |

**Članak 21.**

(1) Zaposleni roditelji i roditelji na redovitome školovanju iz članka 20. ove Odluke imaju isti status.

(2) Nezaposlenim roditeljem iz članka 20. ove Odluke smatra se i umirovljenik.

(3) Djeca roditelja koji su na rodiljinom/roditeljskom dopustu bit će bodovana ako roditelji donesu potvrdu o prekidu i/ili završetku rodiljinog/roditeljskog dopusta najkasnije do 31. kolovoza tekuće godine. Isto se ne primjenjuje ako se radi o djeci koja imaju zakonsku prednost pri upisu.

(4) Samohranim roditeljem iz članka 20. ove Odluke smatra se roditelj koji živi sam s djetetom, sam skrbi za svoje dijete i uzdržava ga te nije u braku, izvanbračnoj zajednici, životnom partnerstvu niti u neformalnom životnom partnerstvu.

(5) Jednoroditeljskom obitelji iz članka 20. ove Odluke smatra se obitelj koju čini jedan roditelj i dijete/djeca, dok drugi roditelj ne živi u istom kućanstvu, ali ispunjava svoje roditeljske dužnosti i koristi svoja roditeljska prava.

**Članak 22.**

(1) Bodovi utvrđeni po kriterijima iz članka 20. ove Odluke zbrajaju se i na temelju ukupnog broja bodova utvrđuju se Konačna lista upisa na kojima se djeca za upis rangiraju od onih koji su ostvarili najveći broj bodova do onih koji su ostvarili najmanji broj bodova na temelju predanih zahtjeva.

(2) U slučaju da više djece ostvari isti broj bodova na temelju zahtjeva, rangiraju se prema datumima rođenja. Starija djeca imaju prednost u odnosu na mlađu djecu.

(3) konačna lista utvrđuju se zasebno za različite programe.

**Članak 23.**

(1) Ako Vrtić nema dovoljan kapacitet za upisati svu djecu koja ostvaruju izravan upis u traženi program onda se metodom bodovanja određuje poredak na listi reda prvenstva.

**Članak 24.**

(1) Roditelji koji se pozivaju na kriterije za ostvarivanje prednosti uz obaveznu dokumentaciju koja je definirana u članku 13. stavku 5. ove Odluke, dužni su priložiti dokumentaciju i dokaze o činjenicama bitnim za ostvarivanje prednosti pri upisu:

1. PREDŠKOLSKI OBVEZNICI: djetetov rodni list ili izvadak iz matice rođenih (sastavni dio obvezne dokumentacije)
2. DJECA KOJA DO 1. TRAVNJA TEKUĆE GODINE NAVRŠE ČETIRI GODINE ŽIVOTA: djetetov rodni list ili izvadak iz matice rođenih (sastavni dio obvezne dokumentacije)
3. PREBIVALIŠTE/BORAVIŠTE NA PODRUČJU OPĆINE GALOVAC: uvjerenja o prebivalištu/boravištu djeteta i roditelja, ne starija od mjesec dana (sastavni dio obvezne dokumentacije)
4. RODITELJI ŽRTVE/INVALIDI DOMOVINSKOG RATA: pravomoćno rješenje o statusu HRVI ili potvrdu ureda državne uprave o statusu HRVI
5. OBITELJ S TROJE ILI VIŠE DJECE: rodni list ili izvadak iz matice rođenih i potvrda o prebivalištu/boravištu za svu djecu
6. za ZAPOSLENJE/REDOVITO ŠKOLOVANJE:
	1. zaposlene roditelje: potvrda/elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje
	2. za roditelje na redovitom školovanju: potvrda o statusu redovitog školovanja
	3. za roditelje zaposlene u inozemstvu: ugovor ili potvrda poslodavca (prevedeni na hrvatski ili engleski jezik) kojima se dokazuje činjenica postojanja ugovora o radu odnosno činjenica mirovinskog osiguranja temeljenog na radu
7. SAMOHRANI RODITELJ: smrtni list ili izvadak iz matice umrlih za preminulog roditelja ili potvrda o nestanku drugog roditelja ili drugo uvjerenje nadležnog tijela kojim se dokazuje da roditelj sam uzdržava dijete (rodni list djeteta u kojem nije upisano ime oca, dokaz da je jedan roditelj na dugotrajnom liječenju ili dugotrajnom izdržavanju zatvorske kazne i sl.)
8. JEDNORODITELJSKA OBITELJ: presuda o razvodu braka ili odluka suda o povjeri djeteta na stanovanje ili izvješće o provedenom postupku obveznog savjetovanja pri Centru za socijalnu skrb ili drugi dokaz da drugi roditelj ne živi u zajedničkom kućanstvu
9. UDOMITELJSTVO/SKRBNIŠTVO: rješenje/potvrda Hrvatskog zavoda za socijalni rad o smještaju djeteta u udomiteljskoj obitelji
10. TEŠKOĆE U RAZVOJU/KRONIČNE BOLESTI/INVALIDI: nalaz i mišljenje nadležnog tijela iz sustava socijalne skrbi ili potvrda izabranog pedijatra (ili obiteljskog liječnika) prema kojima je razmjer teškoća u razvoju/kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja
11. INVALIDITET RODITELJA: potvrda da je roditelj upisan u Hrvatski registar osoba s invaliditetom
12. DJEČJI DOPLATAK/ZAJAMČENA MINIMALNA NAKNADA: - dječji doplatak: rješenje ili potvrda/elektronički zapis HZMO-a o priznavanju prava na dječji doplatak - zajamčena minimalna naknada: potvrda Hrvatskog zavoda za socijalni rad da je roditelj korisnik zajamčene minimalne naknade
13. STRANI DRŽAVLJANI: dokaz nadležnog tijela o statusu stranca s odobrenim stalnim ili privremenim boravkom na području Općine Galovac za roditelje i dijete.

**Članak 25.**

(1) Svi potrebni dokazi za upis mogu se dostaviti u preslici. Vrtić zadržava pravo uvida u izvornike dokaza.

(2) Potvrde/uvjerenja/elektronički zapisi iz članka 23. ove Odluke ne smiju biti stariji od dana objave natječaja za upis, osim djetetovog rodnog lista ili izvatka iz matice rođenih.

**Članak 26.**

(1) Za točnost podataka iz članka 24. ove Odluke odgovorne su osobe koje su izdale dokumente i podnositelji zahtjeva.

(2) U slučaju osnovane sumnje u točnost podataka iz priloženih dokumenata Povjerenstvo može obaviti provjeru.

(3) Ostali dokazi podnose se samo u svrhu ostvarivanja prednosti kod upisa djeteta.

(4) Podnositelji zahtjeva koji nisu priložili odgovarajuće dokaze ne mogu se pozivati na prednost pri upisu.

1. **KONAČNA LISTA UPISA**

**Članak 27.**

(1) Konačna lista upisa objavljuje se na mrežnoj stranici i oglasnim pločama Vrtića.

(2) Konačna lista prikazuje svu prijavljenu djecu s ostvarenim ukupnim brojem bodova. (3) Ako roditelj djeteta odustane od upisa ili odbije ponuđeno mjesto, ne uvrštava se na listu s konačnim rezultatima upisa.

(4) Konačna lista zaključuje se danom donošenja.

(5) Naknadne promjene okolnosti, statusa roditelja, odnosno činjenica kojima se ostvaruje prednosti pri upisu ne utječu na listu s konačnim rezultatima upisa. To se ne odnosi na roditelje koji su na rodiljinom/roditeljskom dopustu.

1. **UPIS DJECE S TEŠKOĆAMA**

**Članak 28.**

(1) Dijete s teškoćama/kroničnim bolestima koje ima nalaz i mišljenje nadležnog tijela iz sustava socijalne skrbi ili potvrdu izabranog pedijatra (ili obiteljskog liječnika) prema kojima je razmjer teškoća u razvoju/kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, ostvaruje prednost pri upisu sukladno postupku bodovanja temeljem članka 20. ove Odluke.

**Članak 29.**

(1) Na temelju mišljenja stručnog tima Vrtića u odgojno-obrazovnu skupinu s redovitim programom može se uključiti dijete s teškoćama definiranima Državnim pedagoškim standardom predškolskog odgoja i naobrazbe.

**Članak 30.**

(1) Temeljem procjene stručnog tima Vrtića za dijete s teškoćama provodi se pedagoška opservacija koja u pravilu ne traje duže od tri mjeseca.

(2) O duljini dnevnog odnosno tjednog boravka djeteta u Vrtiću za vrijeme opservacije odlučuje stručni tim Vrtića i odgojitelji djeteta.

(3) Ako za to postoji potreba pedagoška opservacija može se odlukom stručnog tima produljiti.

(4) Duljinu trajanja boravka u odgojno-obrazovnoj skupini nakon pedagoške opservacije određuje u svakom pojedinom slučaju stručni tim i odgojitelji ovisno o psihofizičkom statusu i potrebama djeteta.

(5) Stručni tim u pravilu čine zdravstveni voditelj, stručni suradnik pedagog DV Smajlić.

1. **OBJAVA REZULTATA UPISA**

**Članak 31.**

(1) Nakon isteka roka za prikupljanje dokumentacije i obavljenih inicijalnih razgovora Povjerenstvo je dužno donijeti odluku o rezultatima upisa u Dječji vrtić Smajlić, najkasnije do kraja srpnja.

(2) Konačna lista Dječjeg vrtića Smajlić objavljuje se javno na oglasnoj ploči i mrežnoj stranici Vrtića u obliku liste koja sadrži: redni broj, ime i prezime djeteta (ako je potpisana Privola o obradi i objavi osobnih podataka djeteta) ili šifru djeteta i ukupan broj bodova.

3) Izvješće o rezultatima upisa dostavlja se Upravnom vijeću i Osnivačima.

1. **PRAVO NA PRIGOVOR**

**Članak 32.**

(1) Roditelji imaju pravo prigovora na rezultate upisa u roku od 15 dana od dana objavljivanja odluke o rezultatima upisa u Dječji vrtić Smajlić na oglasnim pločama i mrežnoj stranici Vrtića.

(2) Prigovor se u pisanom obliku dostavlja osobno ili poštom Upravnom vijeću Vrtića na adresu: Dječji vrtić Smajlić, Ulica XIV 3a, 23 222 Galovac.

(3) Upravno vijeće može:

- odbaciti prigovor kao nepravodoban ili podnesen od neovlaštene osobe

- odbiti prigovor kao neosnovan i potvrditi broj bodova koje je Povjerenstvo dodijelilo djetetu - prihvatiti prigovor i izmijeniti broj bodova koje je Povjerenstvo dodijelilo djetetu

(4) Upravno vijeće odlučuje o prigovorima u roku od trideset dana od primitka prigovora.

(5) Upravno vijeće dostavlja roditelju rješenje o prigovoru u pisanom obliku.

**Članak 33.**

(1) Nakon donošenja rješenja o prigovorima Upravno vijeće donosi konačnu odluku o upisu djece u Dječji vrtić Smajlić.

(2) Konačnu odluku o upisu djece u Dječji vrtić Smajlić ravnatelj je dužan dostaviti Osnivaču. (3) Konačna odluka objavljuje se na oglasnim pločama i mrežnoj stranici Vrtića.

1. **LISTA ČEKANJA**

**Članak 34.**

(1) Nakon donošenja Konačne odluke o upisu djece u Dječji vrtić Smajlić neupisana djeca stavljaju se na liste čekanja i mogu biti upisana tijekom godine ako se pojave slobodna mjesta..

(2) Liste čekanja utvrđuju se zasebno za različite programe.

(3) Odluku o upisu djece iz stavka 1. ovoga članka donose ravnatelj i stručni tim Vrtića prema već utvrđenim kriterijima za ostvarivanje prednosti Povjerenstva za upis djece.

(4) Ravnatelj Vrtića može uz suglasnost Upravnog vijeća uključiti dijete u Vrtić tijekom pedagoške godine u slučaju smrti, teške bolesti i dužeg bolničkog liječenja roditelja, napuštanja djeteta i drugih opravdanih razloga.

(5) Lista čekanja donosi se za tekuću pedagošku godinu.

1. **PRIJEM NOVOUPISANE DJECE**

**Članak 35.**

(1) Na temelju prikupljene dokumentacije i podataka prikupljenih na inicijalnom razgovoru, a sukladno važećem Državnom pedagoškom standardu predškolskog odgoja i naobrazbe stručni tim Vrtića raspoređuje novoupisanu djecu u odgojno-obrazovne skupine.

**Članak 36.**

(1) Ugovor o pružanju usluga o međusobnim pravima i obvezama davatelja i korisnika usluga predškolskog odgoja, obrazovanja i skrbi (u daljnjem tekstu: Ugovor) roditelji su dužni potpisati do datuma naznačenom Na mrežnim stranicama i Oglasnoj ploči vrtića.

(2) Ako roditelji ne potpišu Ugovor u roku od trideset dana od dana polaska djeteta u Vrtić smatra se da su odustali od upisa.

1. **PROMJENA PROGRAMA ILI ODGOJNO-OBRAZOVNE SKUPINE**

**Članak 37.**

(1) Ako roditelj želi promijeniti program ili odgojno-obrazovnu skupinu djeteta upisanog u Vrtić treba Vrtiću podnijeti pisani zahtjev za premještanje djeteta u drugi program ili odgojno obrazovnu skupinu uz koji treba priložiti obrazloženje.

(2) Ravnatelj i stručni tim procjenjuju opravdanost zahtjeva i donose odluku o opravdanosti zahtjeva roditelja za premještanje djeteta u drugi program ili odgojno-obrazovnu skupinu.

(3) Djetetu će se omogućiti promjena programa ili odgojno-obrazovne skupine ako u Vrtiću postoje uvjeti za takav premještaj.

**Članak 38.**

(1) Vrtić zadržava pravo da tijekom trajanja pedagoške godine izmijeni organizaciju rada zbog racionalizacije poslovanja, nastupa novih ili izvanrednih okolnosti, obveze primjene pedagoških standarda, koja se odnosi na premještaj djeteta u drugu odgojno-obrazovnu skupinu bez suglasnosti roditelja kao i promjenu izvršitelja na radnom mjestu odgojitelja u odgojno-obrazovnoj skupini.

1. **MOGUĆNOST NEKORIŠTENJA USLUGA**

**Članak 39.**

(1) Roditelj ima mogućnost nekorištenja usluga tijekom pedagoške godine zbog djetetovih zdravstvenih ili drugih opravdanih razloga uz polovično plaćanje pune cijene.

(2) Nekorištenje usluga na način utvrđen u stavku 1. ovoga članka ne smatra se ispisom u smislu Članka 41. ove Odluke.

**Članak 40.**

(1) Izostanak djeteta iz Vrtića može biti opravdan ili neopravdan.

(2) Roditelj je dužan opravdati izostanak djeteta iz Vrtića.

(3) Opravdanim izostankom djeteta iz Vrtića smatra se izostanak koji je pismeno opravdao:

a) odabrani liječnik ili pedijatar djeteta

b) roditelj internim informiranjem odgojitelja ako je izostanak kraći od pet dana

c) roditelj koji je odlučio o korištenju godišnjeg odmora

d) iznimno, ravnatelj nakon što roditelj podnese pisani zahtjev za opravdanje uz obrazloženje

**Članak 41.**

(1) Ako izostanak nije opravdan na način utvrđen u članku 39. stavku 3. izostanak djeteta smatrat će se neopravdanim.

1. **ISPIS DJECE IZ VRTIĆA**

**Članak 42.**

(1) Roditelj može ispisati dijete podnošenjem pisanog zahtjeva za ispis djeteta iz Dječjeg vrtića Smajlić (Ispisnice).

(2) Roditelj je dužan o namjeri ispisa obavijestiti odgojitelje i predati zahtjev za ispis djeteta iz Dječjeg vrtića Smajlić (Ispisnicu) najkasnije osam dana prije namjeravanog prekida korištenja usluga.

(3) U slučaju da roditelj nije potpisao zahtjev za ispis djeteta iz Dječjeg vrtića Smajlić (Ispisnicu) niti obavijestio Vrtić o razlozima izostanka djeteta, smatra se da je dijete ispisano iz Vrtića protekom roka od šezdeset dana od zadnjeg dana korištenja usluga. Roditelj je dužan platiti troškove usluga Vrtića u punom iznosu za vrijeme koje je potrebno da uprava Vrtića izvrši ispis po službenoj dužnosti.

(4) Jednom ispisano dijete u slučaju novog podnošenja prijave za upis ponovno prolazi upisni postupak sa svim dokazivanjima reda prvenstva.

**Članak 43.**

(1) Vrtić će po službenoj dužnosti ispisati dijete ako:

- nije predan ili nije pravodobno predan zahtjev za obnovu upisa djeteta

- prilikom predaje zahtjeva za obnovu upisa djeteta nisu podmirena sva dugovanja prema Vrtiću

- ako se u roku od tri mjeseca od dana zaključivanja Ugovora utvrde razvojne teškoće djeteta, a Vrtić ne može osigurati potrebne specifične uvjete za dijete i/ili nema mogućnosti smještaja djeteta u odgojno-obrazovnu skupinu

- se po završetku pedagoške opservacije utvrdi nemogućnosti osiguravanja potrebnih specifičnih uvjeta za dijete u Vrtiću

- roditelji novoupisanog djeteta bez opravdanog razloga ne dovedu dijete u Vrtić u roku od petnaest dana od dana početka pedagoške godine ili dogovorenog datuma pohađanja Vrtića, a o razlozima nedolaska djeteta ne obavijeste Vrtić

- dijete neopravdano izostane duže od šezdeset dana

- nije izvršena obveza plaćanja usluga u roku od šezdeset dana od dana dospijeća

- se roditelji ne pridržavaju ugovornih obveza, odluka i općih akata Vrtića

(2) Odluku o ispisu djeteta donosi ravnatelj.

**XVII. PRIJELAZNE I ZAVRŠNE ODREDBE**

**Članak 44.**

Roditelj je dužan tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu.

Vrtić može tijekom godine izvršiti provjeru dokumentacije iz prethodnog stavka ovog članka na način da od roditelja zatraži dostavu podataka iz prethodnog stavka.

**Članak 45.**

(1) Informacije o djeci i roditeljima koje Vrtić posjeduje zaštićene su sukladno Zakonu o zaštiti osobnih podataka.

(2) U svrhu zaštite osobnih podataka, Vrtić može, posebice prilikom objavljivanja informacija, sukladno Zakonu, provoditi pseudonimizaciju podataka.

**Članak 46.**

Ova Odluka objaviti će se na oglasnoj ploči i mrežnim stranicama Vrtića nakon dobivene suglasnosti Osnivača, a stupa na snagu danom donošenja.

Danom stupanja na snagu ove Oduke o upisima prestaje važiti Pravilnik o mjerilima, kriterijima i načinu ostvarivanja prednosti pri upisu djece u dječji vrtić smajlić (KLASA: 601-02/24-05/21, URBROJ:2198-20-1-3-24-1) donesen 04. travnja 2024. godine.

UPRAVNO VIJEĆE DV SMAJLIĆ

PREDSJEDNICA

Amalija Bačić

KLASA:601-02/25-05/13

URBROJ:2198-20-1-3-25-2

U Galovcu,26. ožujka 2025. godine